# Jevgenia Xixkova

Jevgenia Vasilievna Xixkova (errusieraz: Евгения Васильевна Шишкова; Leningrad, Errusiako SESF, 1972ko abenduaren 18a – Washington Hiria, AEB, 2025eko urtarrilaren 29a) Errusiako patinaje artistikoko entrenatzailea eta lehiakidea izan zen. Vadim Naumov senarrarekin munduko txapelduna izan zen 1994an eta Txapeldunen Serieko finalean txapeldun 1995-1996 denboraldian.

## Ibilbidea

Patinatzaile artistiko bikotea 1985ean hasi zen. Naumov-en entrenatzaileak aurkeztu zituen eta elkarrekin patinatzea poposatu zien. Naumovek hasiera batean baztertu egin zuen ideia, ez zuelako bikotez aldatu nahi; hala ere, proba batzuk egin ostean, berak eta Xixkovak taldea osatzea adostu zuten. 1987an hasi ziren elkarrekin lehiatzen.
1991n brontzea irabazi zuten Europako lehen Txapelketan eta bosgarren postuan geratu ziren Munduko Txapelketan. Hurrengo denboraldian lehen Olinpiar Jokoetan lehiatu ziren, 1992an Albertvillen, Frantzian, eta bosgarren postuan geratu ziren.
1993 urteko Munduko Txapelketan brontzezko lehen munduko domina irabazi zuten. Hurrengo urtean, 1994ko Neguko Olinpiar Jokoetan laugarren postuan geratu zen bikotea Lillehammerren (Norvegia). Denboraldia munduko txapeldun izendatuz bukatu zuen bikoteak.
Zilarrezko hirugarren munduko domina lortu zuten 1995ean. 1991 eta 1995 urteen artean Europako bost domina ere irabazi zituen bikoteak. 1996ko otsailean, urrea irabazi zuten 1995-96ko Txapeldunen Serieko Finalean (gerora, Sari Nagusiko Finala izendatu zuten).
1996ko Munduko Txapelketan hirugarren geratu ziren saio laburraren ondoren. Saio luzean, lau epailek lehen postuko botoak eman zizkieten Marina Eltsova/Andrei Bushkov, urrezko dominak lortu zituztenei, eta lau epailek Xixkova / Naumoven aldeko botoa eman zuten; hala ere, beste bost epaileen puntuazio baxuek podiumetik kanpo utzi zuten bikotea, laugarren postuan.
1998ko neguko talde olinpikoan ez ziren aritu. ISU lehiaketatik erretiratzea erabaki zuten 1998an, eta profesionalki patinatzea. Bikoteak Munduko Txapelketa Profesionala irabazi zuen 1998ko apirilean. Gero, entrenatzaile izatera pasatu ziren eta Simsburyko Nazioarteko Patinaje Zentroan (Connecticut) lan egin zuten. 2017ko otsailean Bostongo Skating Club-era aldatu ziren.

## Bizitza pertsonala eta heriotza

Xixkova eta Naumov San Petersburgon, Errusian, ezkondu ziren 1995eko abuztuan. 1998an Amerikako Estatu Batuetako Connecticut estatuko Simsbury herrian ezarri ziren. Bere semea, Maxim Naumov, 2001eko abuztuan jaio zen eta Estatu Batuetan gizonezkoen banakako txapelketetan lehiatzen da.
2025eko urtarrilaren 29an, Xixkova eta Naumov, beste hamaika patinatzailerekin batera, PSA Airlineseko 5342 hegaldian hildakoen artean egon ziren, AEBko armadaren helikoptero batekin talka egin zuenean Washingtongo Ronald Reagan aireportu nazionaletik hurbiltzean. Max semea ez zegoen hegazkinean, Bostongo Patinaje Klubaren arabera; istripuan sei kide galdu zituen.

## Erreferentziak

* ↑ Sager, Monica. Six Members of Boston Skating Club Killed in Midair Collision. .
* ↑ (Gaztelaniaz) Redacción. (2025-01-30). «Evguenia Shishkova y Vadím Naumov, campeones mundiales de patinaje rusos, entre los fallecidos del accidente de avión de Washington» Levante-EMV (Noiz kontsultatua: 2025-02-04).
* ↑ (Gaztelaniaz) Magán, David. (2025-01-30). «Quiénes eran Evguenia Shishkova y Vadím Naumov, los patinadores rusos fallecidos en un accidente de avión» El Periódico de España (Noiz kontsultatua: 2025-02-04).
* ↑ (Gaztelaniaz) «Patinadores mueren tras accidente en Washington; Evgenia Shishkova y Vadim Naumov entre las víctimas» vanguardia.com.mx 2025-01-30 (Noiz kontsultatua: 2025-02-04).
* ↑ (Ingelesez) «Teen figure skaters and their coaches, group of hunters and students among victims of air crash» AP News 2025-01-30 (Noiz kontsultatua: 2025-02-04).
* ↑ (Gaztelaniaz) «Evgenia Shishkova y Vadim Naumov, los campeones del mundo en patinaje que estaban a bordo del avión que chocó en Washington D.C.» infobae 2025-01-30 (Noiz kontsultatua: 2025-02-04).
* ↑ Farrell, Paul. (30 January 2025). Several victims of Washington DC plane crash were US Figure Skating Championship contestants. .
* ↑ Toole, Mike. (2025-01-30). 2 figure skaters from The Skating Club of Boston, their mothers and coaches among DC plane crash victims. CBS Boston.

## Kanpo estekak

* Datuak: Q275032